I april kunne publikum blandt andet opleve Kim Wilde, Simple Minds og den hjemlige Allan Olsen - akkompagneret af et 75 mand stort symfoniorkester, et 20 mands kor og et rockorkester. Men det blev en engangsforestilling. Event-direktør Henrik Røde Jensen fra Topevent, har opgivet at gentage Night of The Proms. -Vi kan ikke lave et storslået show og betale regningerne blot med klap på skulderen fra folk. Desværre var der ikke økonomisk opbakning til showet lokalt, så underskuddet er ikke til at tage fejl af, siger Henrik Røde Jensen. Underskuddet blev på mange hundrede tusind kroner. Alligevel har event-direktøren ikke fortrudt. -Jeg har fået mange erfaringer med fra det. Det føltes rigtigt dengang, men vi tog fejl rent publikumsmæssigt. I alt har Henrik Røde Jensen brugt omkring halvandet år på showet, men han giver ikke op, når det gælder nye projekter. -Vi arbejder på nye ting, men de ligger længere ude i fremtiden, siger Henrik Røde Jensen. Hvor Night Of The Proms spiller i 2012 offentliggøres til august.
Det store show skulle have været en tilbagevendende begivenhed i Nordjylland, men et underskud på mange hundrede tusind kroner satte en stopper for planerne.